Limeni puran

Jesenska šetnja s mojom bakom Mariškom. Držim je pod ruku i osjetim kako polako usporava korak. Uskoro i zastaje. U očima joj zaiskri plamičak sreće. Pogledam čemu se toliko divi. Iza rastegnute zahrđale žice nalazilo se dvorište izgaženo mnogim purećim nogama. Polako su čupkale još pokoju zaostalu travku. Bijeljele su se poput snijega. Neke su se prkosno protezale i ćurlikale dok im se želatinozno crvenilo njihalo pod vratom.

Pogledah u baku u potrazi za odgovorom što ju je toliko oduševilo. Shvatila je moj pogled i iz grudi joj se ote uzdah:“ Eeeee, moje su bile još ljepše!“ „I ti si nekad imala pure?“ upitah je jer ne pamtim da sam ih ikad vidjela u njezinom dvorištu.

„Imala, da, da!“ prozbori i vragolasto se nasmije. „ Znaš jedna sam krila zamijenila drugima. Zapravo, ja sam dobila krila.“

E, sad je baka jako zaškakljala moju znatiželju i ja joj gotovo zavjerenički prošapćem: „Pričaj, bako!“ Više sam je doživljavala kao svoju vršnjakinju i prijateljicu jer je unatoč sijedim vlasima i borama zadržala tu mladalačku vedrinu i vragolast osmijeh.

„ Znaš, kad smo gradili kuću, svaki nam je novčić bio bitan“, počne ona polako uranjajući u prošlost. „Djedova plaća nije ni izbliza bila dovoljna za sve naše potrebe. Smišljala sam kako da i ja doprinesem kao domaćica. Dosjetila sam se i odlučila toviti pure za prodaju i nositi u Šibenik. Moja je sestra tamo živjela i pobrinula se za tržište. Prodaja je prošla izvrsno. Svi su bili zadovoljni i naručili druge dogodine. Uh, koliko sam se veselila svom utršku. Došla je nova jesen i nove pure za prodaju. Zadovoljni kupci su čekali i ubzo nakon torbi s purama imala sam poprilično debeljuškast novčanik. Odlučila sam počastiti sestru. Sjele smo u slastičarnicu. Dok se sestra rashlađivala sladoledom, ja sam se gotovo usijala od želje za žutom Vespom koja se nalazila parkirana ispred slastičarnice. Bez imalo promišljanja ustala sam i glasno zapitala čija je.“

„Moja!“ oglasio se mladić za susjednim stolom. Sestra je zinula od čuda kada je čula moje pitanje.

„Mislim da bi mogla biti i moja. Koliko tražiš za nju?“

Isprva je mladić rekao da nije na prodaju, ali, kako sam ja podizala cijenu, postajao je sve zainteresiraniji te na kraju sklopismo pogodbu.

Ostalo mi je taman za kartu do kuće kao i mom novom žutom ljubimcu za put teretnim vlakom do Vinkovaca.

Eh, sad je trebalo doći kući prazna novčanika. Tvoj se djed ozbiljno naljutio na mene. Uskoro je stigla i Vespa. Sjela sam na nju i zaprašila kaldrmu. Sve se na meni zavijorilo. Smijala sam se od srca istinski sretna. Moja je radost utišala djedovu ljutnju. Dogodine smo dovršili kuću i utovili novu turu pura.“

Polako smo krenule dalje. Baka se i dalje blaženo smješkala, a ja sam je pokušavala zamisliti kako juri prašnjavim ulicama našega sela u vrijeme kada mnogi nisu imali ni bicikl.

Uvijek ću je pamtiti kao odvažnu i hrabru ženu ispred svoga vremena koja se usudila pureća krila zamijeniti limenim krilima žute Vespe.

 evita28959, 8.r.